
1. במענה לפנייתך שבסימוכין הריני להשיבך כי בקשתך לקבל "רשימה של הלוואות שניתנו על ידי גופים מוסדיים למר אליעזר פישמן ו/או לחברות בבעלותו המלאה, באמצעות הלוואות פרטיות, משנת 2005 ועד היום, בפירוט לפי רבעון, סכום ההלוואה, ושם הגוף המוסדי נותן ההלוואה" נדחית כמפורט להלן: 
1. באשר לבקשתך לקבלת דיווחי גופים מוסדיים בעניין הלוואות פרטיות שהועברו לרשות שוק ההון, ביטוח וחיסכון (להלן- הרשות) לפני הרבעון השלישי של שנת 2015 - לא קיים בידי הרשות מידע ביחס להלוואות כאמור ועל כן בקשתך נדחית, ביחס למידע זה, בהתאם לסעיף 8(3) לחוק חופש המידע, התשנ"ח-1998 (להלן- החוק).
2. באשר לבקשתך לקבלת דיווחי גופים מוסדיים בעניין הלוואות פרטיות כאמור שהועברו לרשות מרבעון השלישי של שנת 2015 ואילך, בהתאם לחוזר מס' 2015-9-14 מיום 1 באפריל 2015 שעניינו "חוזר גופים מוסדיים ברמת הנכס הבודד" - בקשתך נדחית בהתאם לסעיף 9(א)(4) לחוק ובהתאם לסעיף 50א לחוק הפיקוח על שירותים פיננסיים מוסדרים (ביטוח), התשמ"א-1981 (להלן – חוק הפיקוח על הביטוח), לפיו "הממונה, עובד הכפוף לו, או מי שפועל מטעמו, לא יגלה ידיעה ולא יראה מסמך שנמסרו לו מכוח תפקידו או סמכויותיו לפי חוק זה, אלא לצורך הליך פלילי, או אם הממונה ראה צורך בכך לשם דיון בועדה". לאור העובדה שהמידע המבוקש הגיע לרשות מכוח סמכויותיה לפי חוק הפיקוח על הביטוח, חל איסור על הרשות למסור את המידע.
2. הריני להודיעך כי בקשתך לעניין מסירת מידע בדבר סך כל ההלוואות הפרטיות שניתנו כאמור מהרבעון השלישי של שנת 2015 ואילך, הועברה להתייחסות הצדדים הרלוונטיים בהתאם לסעיף 13(א) לחוק. נודיעך כאשר תתקבל החלטה בבקשתך.
3. בהתאם לסעיף 7(ו) לחוק הריני להודיעך על זכותך לעתור נגד החלטה זו לבית המשפט לעניינים מנהליים בירושלים.

